**Tu ești în inima mea**

*Gabriel Stănciulescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tu ești în inima mea

Când eu te admir probabil că greșesc,

Dar sunt greșeli ce face-un om normal,

Eu doar admir, pe nimeni nu rănesc...

De te-aș iubi, ne-am pierde în banal.

Te admiră mulți, dar te admir și eu,

Visează mulți, cu-n deget să te-atingă,

Și ei și eu, cu un gând la Dumnezeu

Trimitem ruga, visul să nu-L frângă.

Un bibelou, brocat în falduri fine,

Ce-și studiază atent orice mișcare,

Mă-ntreb ades, ce-s luptele din mine,

De ce mă roade-o simpla admirare?

Gândul îmi vorbește, însă nu-l ascult,

Se bagă-n seamă, se încrede-n sine,

Am vrut să aflu părerea ta, demult,

Căci viața mea se umple de suspine.

Din interior ceva parcă-mi șoptește

Ce e frumos, lui Dumnezeu îi place!

Tu vezi?... deja mă prinde ca un clește,

Iubirea-i oarbă și mereu tenace.

Am strâns în mine din șarmul tău, gingaș,

Poate n-ai vrut, dar mi-ai făcut un bine,

Parcă îmi lipsea un sentiment, făgaș,

Un suflet blând, în șoapte să m-aline.

Aș fi cerut mai mult la tinerețe...

Dacă o rază în calea mea erai,

Dar se-ntorc anii, viața să răsfețe,

Și-s fericit, că-n inimă îmi stai.

Autor: Gabriel Stănciulescu